钦定古今图书集成/明伦汇编/官常典/第218卷 > 杨砺
## 钦定古今图书集成/明伦汇编/官常典/第218卷 > 杨砺

按《宋史》本传，“砺字汝砺，京兆鄠人。曾祖守信，唐山南
西道节度同平章事，本宦官复恭假子也。祖知礼，后
唐均州刺史。父仁俨，入蜀仕王氏，为丹棱令。蜀平，补
渭南主簿，累迁永和令。砺，建隆中举进士甲科。父丧，
绝水浆数日。服除，以禄不足养母，闲居无仕进意。乡
旧移书敦谕，砺乃赴官。解褐凤州团练推官，岁馀，又”
以母疾弃官。开宝九年，诣阙献书，诏试学士院，授陇
州防御推官。入迁光禄寺丞。丁内艰，起就职。久之，转
秘书丞，改屯田员外郎、知鄂州，以善政闻。端拱初，真
宗在襄邸，迁库部，充记室参军，赐金紫。初，广顺中，周
世宗节制澶州，砺贽文见之，馆接数日。世宗入朝，砺
处僧舍，梦古衣冠者曰：“汝能从乎？”砺随往，睹宫卫若
非人间殿上王者，秉圭南向，总三十馀。砺升谒之最
上者，前有按置簿，录人姓名，砺见己名居首，因请示
休咎。王者曰：“我非汝师。”指一人曰：“此来和天尊，异日
汝主也，当问之。”其人笑曰：“此去四十年，汝功成，予名
亦显矣。”砺再拜，寤而志之。砺初名励，以籍作“砺”，遂改
之。至是受命谒见藩府，归谓子曰：“吾今见襄王仪貌，
即所梦《来和天尊》也。”迁水部郎中。真宗尹开封，砺为
推官。真宗尝问砺何年及第，砺唯唯不对。后知其唱
名第一，自悔失问，谓砺不以科名自伐，甚重之。储宫
建，兼右谕德，转度支郎中。即位，拜给事中，判吏部铨。
未几，召入翰林为学士。咸平初，知贡举，俄拜工部侍
郎、枢密副使。二年，卒，年六十九。真宗轸悼，谓宰相曰：
“砺介直清苦，方当任用，遽此沦谢。”即冒雨临其丧。砺
僦舍委巷中，乘舆不能进步至其第，嗟悯久之。废朝，
赠兵部尚书，中使护葬。砺为文尚繁，无师法，每诗一
题或数十篇。在翰林，制诰迂怪，见者哂之。有文集二
十卷。子峤至祠部郎中，峄至太常博士，峭至太子中
舍。少子嵎，至道初，与张庶凝刊校真宗储邸书籍。真
宗即位，皆赐进士出身，直史馆。嵎至祠部郎中，庶凝
至太常丞。